Jens Kramer Mikkelsen, 66 år og tidligere overborgmester, får ikke problemer med at betale huslejen, efter at han i april blev bedt om at forlade sin stilling som direktør for det offentligt ejede udviklingsselskab By & Havn. Med sig har han nemlig fået en fratrædelsesordning til en værdi af 5,2 mio. kr.

Det viser en aktindsigt, som onlinemediet Journalista har fået fra By & Havn.

Det er et af de største gyldne håndtryk, der er givet til en offentligt ansat chef, siden Anders Eldrup blev fyret som chef for energiselskabet Dong med 8,7 millioner på lommen og DSB’s tidligere direktør Søren Eriksen forlod etaten med otte millioner i godtgørelse.